Pudasjärven kaupunki

Oulunkaaren ympäristöpalvelut LAUSUNTO

PL 10

93101 Pudasjärvi 21.3.2014

Ympäristöministeriö

Viitteenne: YM038:00/2011

**Asia: LAUSUNTO LUONNOKSESTA VALTIONEUVOSTON ASETUKSEKSI YMPÄRISTÖNSUOJELUSTA JA YMPÄRISTÖMINISTERIÖN ASETUS PIENISTÄ YRITYKSISTÄ**

Ympäristöministeriö on pyytänyt lausuntoa ympäristöasioista vastaavilta luonnoksesta valtioneuvoston asetukseksi ympäristönsuojelusta ja ympäristöministeriön asetukseksi pienistä yrityksistä.

**Lausunto**

Saman asian kaksinkertaiset luvat tulisi poistaa.

Ympäristönsuojeluasetuksen mukaan kunta myöntää kiviainesten murskauksen ympäristöluvat, jos kiviainesten murskaustarve on vähintään 50 päivää. Yleensä samalle kiinteistölle ja toiminnalle toiminnanharjoittaja hakee erillisen maa-aineksen ottoluvan. Luvat käsittelee sama lautakunta usein samassa kokouksessa ja pääosin samojen asiapapereiden perusteella. Tehdään samasta toiminnasta kaksi lupapäätöstä, joista on valitusoikeus ympäristönsuojelulain ja maa-aineslain perusteella kahteen eri hallinto-oikeuteen.

Valitustapauksissa valittajat valittavat pääsääntöisesti kummastakin luvasta ja tekevät siis kaksi valitusta käynnistäen kaksi eri valitusprosessia. Tämä turha kaksinkertainen lupaprosessi, joka aiheuttaa ylimääräistä työtä ja kustannuksia niin toiminnanharjoittajille, lupaviranomaisille kuin valitusviranomaisillekin, tulisi vihdoin saada purettua.

Samaa päällekkäisyyttä on pohjavesialueella, jossa pitää hakea aluehallintoviranomaiselta ensin lupa vedenalaiselle maa-aineksen otolle ja vielä maa-aineksen ottolupa vesiluvan lisäksi. Käytännössä valitustapauksissa voidaan joutua käymään läpi ensin vesiluvan valitusprosessi ja sen jälkeen maa-ainesluvan valitusprosessi. Lupaprosessi voi venyä todella pitkäksi, joka todellisuudessa johtaa toiminnan estymiseen. Onko luvan hakijalla oikeusturvaa tätä järjestelmää vastaan? Tässäkin tulisi päästä yhteen lupaan, joka kattaa koko toiminnan.

Nämä kaksinkertaiset luvat ovat merkittävä epäkohta, jossa lainsäädäntöä tulisi muuttaa. Itse asetuksiin ei ole kommentoitavaa.

Ympäristöjohtaja Pentti Laamanen